Návrh na zrušenie niektorých úloh z uznesení vlády SR	
Ministerstvo práce, sociálnych vecí a rodiny Slovenskej republiky prehodnotilo niektoré uznesenia vlády SR uložené ministrovi práce, sociálnych vecí a rodiny a ministrovi zdravotníctva a iniciatívne predkladá návrh na zrušenie šiestich úloh z uznesení vlády SR. 
Úlohy uvedené v návrhu uznesenia bodmi A.1., A.2., A.3. a A.5. podmieňovali prípravu zákona o dlhodobej starostlivosti a podpore osôb so zdravotným postihnutím pod gesciou Ministerstva zdravotníctva  SR. Ministerstvo zdravotníctva SR predložilo opakovane návrh uvedeného materiálu a rokovalo s Ministerstvom práce, sociálnych vecí a rodiny SR.  Uskutočnené rokovania neviedli k požadovanému výsledku a konsenzu, nakoľko pripravovaný systém je nejednotný, neprehľadný a voľný v podmienkach a kritériách posudzovania a rozhodovania o nárokoch občana na poskytovanie dlhodobej starostlivosti. Rozporuplná je deľba kompetencií v rámci návrhu zákona o sociálnych službách a návrhu zákona o dlhodobej starostlivosti, nie je definované, ktoré služby sú službami dlhodobej starostlivosti a ktoré budú upravené v sociálnom systéme.  

Napriek diskusiám Ministerstva zdravotníctva SR so zástupcami zdravotne postihnutých občanov táto cieľová skupina odmieta návrh ako celok a nesúhlasí s presunom kompetencií z Ministerstva práce, sociálnych vecí a rodiny  SR na Ministerstvo zdravotníctva SR, čo deklarovali zástupcovia občanov so zdravotným postihnutím na mimoriadnom rokovaní Rady vlády SR pre problematiku občanov so zdravotným postihnutím dňa 1. marca 2005 a následne aj opakovanými písomnými podaniami adresovanými predsedovi vlády SR, Ministerstvu práce, sociálnych vecí a rodiny  SR a Ministerstvu zdravotníctva SR. Svoj názor vyjadrili aj na protestnom zhromaždení dňa 6. 12. 2005.  

Oblasť sociálnych služieb a peňažných príspevkov na kompenzáciu sociálnych dôsledkov ťažkého zdravotného postihnutia chce Ministerstvo práce, sociálnych vecí a rodiny SR riešiť aj naďalej vo svojej vecnej pôsobnosti, k čomu má ministerstvo už pripravené základné legislatívne návrhy.

Úlohu v návrhu uznesenia vlády uvedenú pod bodom A.4. navrhujeme zrušiť pre rok 2005 nakoľko bola zaradená do návrhu Plánu legislatívnych úloh vlády SR na rok 2006.

Úlohu v návrhu uznesenia vlády uvedenú pod bodom A.6. navrhujeme zrušiť nakoľko nemocenské poistenie je poistením pre prípad straty alebo zníženia príjmu zo zárobkovej činnosti v prípade vzniku zákonom ustanovenej sociálnej udalosti a nie je poistením pre prípad poskytovania zdravotnej starostlivosti pacientov. Z uvedeného dôvodu nie je opodstatnené prenesenie výkonu nemocenského poistenia zo Sociálnej poisťovne na zdravotné poisťovne.
     	Predkladaný materiál nemá finančný, ekonomický a environmentálny vplyv, ani vplyv na zamestnanosť a podnikateľské prostredie.